Legjobb a rénszarvasbőr

Finnországba kaptunk meghívást. Mindig vettünk valami ajándékot

hazafelé, de most, hogy családot alapítottam, lakást kellett felújítani,

banki kölcsönöket fizetni, gondoltam, jó lenne valami üzletet csinálni,

hátha keresnék egy kicsivel többet. Sokan mondták már korábban,

hogy nem értek az üzlethez, így több embert megkérdeztem,

mit érdemes Finnországból hozni.

– Rénszarvasbőrt, egyértelmű, iszonyatos ára van itthon – mondták

egyöntetűen.

Ahogy kiértünk, én rögtön érdeklődtem, hogy hol lehet beszerezni

rénszarvasbőrt. Azt mondták, hogy Ouluban, fent északon tudok

venni, én pedig megnyugodtam, mert ott is volt egy koncertünk.

Ahogy odaértünk, én azonnal feltérképeztem a terepet, meg is

találtam a lelőhelyet, és rögtön kettőt vettem. Aki már látott rénszarvast,

az tudja, hogy akkora állat, hogy összehajtva a bőre is

egy óriási pakk. Na, valahogy hazahoztam. Viszem a szűcsökhöz, a

Bizományi Áruházba, ajánlom mindenkinek, de bizony nem kellett

senkinek.

Eltelt egy év, kettő, és amikor a Trabantomon teljes generált csináltak,

a szerelőm csak úgy mondta, hogy mennyire imádja az állatbőröket

a falon, ráadásul, most költöztek egy nagy házba, ahol csupaszok

a falak, és milyen jó lenne valami ilyesmivel díszíteni.

– Rénszarvasbőr jó lesz? – kérdeztem.

Ő nem hitte el, de másnap neki ajándékoztam a két bőrt.